钦定古今图书集成/明伦汇编/氏族典/第146卷 > 孙护
## 钦定古今图书集成/明伦汇编/氏族典/第146卷 > 孙护

按《北燕录》，护仕慕容氏，为比部尚书，累迁尚书左仆
射。冯跋之潜至龙城也，匿于其室。及僭伪号，署为侍
中尚书令，封阳平公。护里有犬与豕交，护见而恶，召
太史令闵尚筮之。尚曰：“犬豕异类而交，违性失伦，其
于洪范为犬祸，将悖乱失众，以至败亡。明公位及冢
宰，遐迩具瞻，诸弟并封列侯，贵倾王室，妖见里庭，不
为他也。愿明公戒盈满之失，修尚恭俭，则妖怪可消，
永享元吉。”护默然不悦。昌黎尹孙伯仁、护弟叱支、叱
支弟《乙拔》等，俱有才力，以骑勇闻。跋之起兵，勋力居
多，并冀开府，不得，遂有怨言。每于朝飨之际，常拔剑
击柱曰：“建兴大业，有殊功焉，而滞于散将，岂是汉祖
河山之义乎？”跋怒，杀之。于是进护左光禄大夫、开府
仪同三司、录尚书事，以慰其心。护自三弟诛后，常怏
怏有不悦之色。跋怒，鸩之。